
Ministru kabineta sēdes protokollēmums

Informatīvais ziņojums "Par oficiālās elektroniskās adreses ieviešanas progresu"

· 1. Pieņemt zināšanai iesniegto informatīvo ziņojumu.
· 2. Viedās administrācijas un reģionālās attīstības ministrijai (turpmāk - VARAM), Valsts digitālās attīstības aģentūrai (turpmāk - VDAA), Finanšu ministrijai (turpmāk - FM), Valsts ieņēmumu dienestam (turpmāk - VID) un Latvijas Republikas Uzņēmumu reģistram (turpmāk - UR) īstenot informatīvā ziņojuma 3.1. tabulā ietvertā oficiālās elektroniskās adreses (turpmāk - E-adrese) pasākumu plāna aktivitātes.
· 3. Tieslietu ministrijai (turpmāk - TM) sadarbībā ar VARAM līdz 2026. gada 1. janvārim iesniegt Ministru kabinetā (turpmāk - MK) risinājuma priekšlikumu, kas paredzēs ārvalstu juridisko personu vienota identifikatora piešķiršanas kārtību un ārvalsts juridiskās personas saziņas personas Latvijā norādīšanas kārtību, nolūkā nodrošināt ārvalstu juridisko personu, ar saikni ar Latviju, vienotu identifikāciju Latvijas reģistros, valsts elektronisko pakalpojumu pieejamību, kā arī efektīvāku paziņošanas pienākumu izpildi minētajām personām, t.sk., lai varētu īstenot informatīvā ziņojuma 3.1. tabulā ietverto E-adreses pasākumu plāna aktivitāti – paplašināt obligāto E-adreses lietojumu attiecībā uz nekustamā īpašuma īpašniekiem.
· 4. Pilsonības un migrācijas lietu pārvaldei, sešu mēnešu laikā pēc informatīvā ziņojuma pieņemšanas, nodrošināt, ka vienlaikus ar personas apliecību, kuras mikroshēmā ir iekļauti sertifikāti, tiek izsniegta arī rakstveida informācija par nepieciešamo rīcību sertifikātu aktivizēšanai.
· 5. Sešu mēnešu laikā pēc grozījumu pieņemšanas Oficiālās elektroniskās adreses likumā (turpmāk - E-adreses likums) par saziņas atvēršanu E-adresē starp privātpersonām, FM izvērtēt un, ja nepieciešams, izstrādāt, un ministram noteiktā kārtībā iesniegt izskatīšanai MK grozījumus finanšu pakalpojumu jomas normatīvajos aktos par elektronisko saziņu un elektronisko dokumentu apriti E-adresē starp privātpersonām.
· 6. Sešu mēnešu laikā pēc grozījumu pieņemšanas E-adreses likumā par saziņas atvēršanu E-adresē starp privātpersonām, VARAM sadarbībā ar Ekonomikas ministriju izstrādāt, un VARAM ministrei noteiktā kārtībā iesniegt izskatīšanai MK grozījumus sabiedrisko pakalpojumu sniedzēju jomas normatīvajā aktā par elektronisko saziņu un elektronisko dokumentu apriti E-adresē starp UR reģistros reģistrētajiem tiesību subjektiem un privātpersonām.
· 7. Veselības ministrijai, VARAM un VDAA turpināt sadarbību, izvērtējot saziņas paplašināšanas iespējas un nepieciešamību E-adresē ar privātpersonām veselības jomā, t.sk. kontekstā ar E-veselības portāla attīstību.
· 8. UR, VARAM un VDAA turpināt sadarbību, lai ne vēlāk kā 2025. gadā tiktu ieviesta jauno UR reģistros reģistrēto tiesību subjektu E-adrešu automātiskā aktivizācija. UR nodrošināt tiesību normās noteikto datu apriti, VDAA nodrošināt E-adrešu automātisko aktivizāciju. VARAM izstrādāt un ministrei noteiktā kārtībā iesniegt izskatīšanai MK grozījumus E-adreses likumā. TM nepieciešamības gadījumā izstrādāt savas jomas normatīvos aktus, t.sk. grozījumus normatīvajos aktos, un ministrei noteiktā kārtībā iesniegt tos izskatīšanai MK.
· 9. VDAA, ar VARAM un UR saskaņojot rīcību, sešu mēnešu laikā pēc jauno UR reģistros reģistrēto tiesību subjektu E-adrešu automātiskās aktivizācijas ieviešanas, uzsākt un divu gadu laikā īstenot to UR reģistros reģistrēto tiesību subjektu E-adrešu automātisko aktivizāciju, kas pienākumu nav izpildījušas patstāvīgi. VARAM izstrādāt un ministrei noteiktā kārtībā iesniegt izskatīšanai MK grozījumus E-adreses likumā. VID īstenot informācijas nosūtīšanu UR reģistros reģistrētajiem tiesību subjektiem par E-adreses aktivizēšanu.
· 10. Valsts iestādēm komunikācijā ar fiziskām personām un UR reģistros reģistrētajiem tiesību subjektiem veicināt E-adreses izmantošanu, īpaši pakalpojumu pieteikšanai, gadījumos, kad pakalpojumiem nav izstrādāti atbilstoši e-pakalpojumi.
· 11. Aicinām pašvaldību iestādes komunikācijā ar fiziskām personām un UR reģistros reģistrētajiem tiesību subjektiem veicināt E-adreses izmantošanu, īpaši pakalpojumu pieteikšanai, gadījumos, kad pakalpojumiem nav izstrādāti atbilstoši e-pakalpojumi.
· 12. Valsts iestādēm pakāpeniski vai pie kārtējiem normatīvo aktu grozījumiem, noteikt UR reģistros reģistrētajiem tiesību subjektiem pakalpojumu pieteikšanu tikai E-adresē vai atbilstošos e-pakalpojumos, ja tādi ir pieejami.
· 13. Aicinām pašvaldību iestādes pakāpeniski vai pie kārtējiem normatīvo aktu grozījumiem, noteikt UR reģistros reģistrētajiem tiesību subjektiem pakalpojumu pieteikšanu tikai E-adresē vai atbilstošos e-pakalpojumos, ja tādi ir pieejami.

